CELEX: 32004R2254
Language: et
Date: 2004-12-27
Title: Komisjoni määrus (EÜ) nr 2254/2004, 27. detsember 2004, millega muudetakse nõukogu määrust (EMÜ) nr 2092/91 põllumajandustoodete mahepõllundustootmise ning põllumajandustoodete ja toiduainete puhul sellele viitavate märgiste kohta

29.12.2004   
            
            
               ET
            
            
               Euroopa Liidu Teataja
            
            
               L 385/20
            
         
      KOMISJONI MÄÄRUS (EÜ) nr 2254/2004,
   27. detsember 2004,
   millega muudetakse nõukogu määrust (EMÜ) nr 2092/91 põllumajandustoodete mahepõllundustootmise ning põllumajandustoodete ja toiduainete puhul sellele viitavate märgiste kohta
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse nõukogu 24. juuni 1991. aasta määrust (EMÜ) nr 2092/91, põllumajandustoodete mahepõllundustootmise ning põllumajandustoodete ja toiduainete puhul sellele viitavate märgiste kohta, (1) eriti selle artikli 13 teist taanet,
   ning arvestades järgmist:
   
               (1)
            
            
               Mahepõllundusliku loomakasvatuse ühtlustatud eeskirjad kehtestati alles hiljuti ning selle sektori praeguse arengu tõttu on mahepõllunduslikult kasvatatud loomade bioloogiline mitmekesisus turul ebapiisav. Seepärast on vaja mahepõllundusliku loomakasvatuse arengule kaasa aidata.
            
         
               (2)
            
            
               Komisjoni määrusega (EÜ) nr 2277/2003, (2) millega muudeti määruse (EMÜ) nr 2092/91 I ja II lisa, pikendati üleminekuperioodi tavaliste loomade mahepõllumajanduse süsteemile üleviimiseks 31. detsembrini 2004. See pikendus on aga osutunud ebapiisavaks, eriti linnukasvatuses, mis koosneb eri etappidest, millega on seotud erinevad spetsialiseerunud sektorid.
            
         
               (3)
            
            
               Seepärast püsib endiselt vajadus kasutada mittemahepõllunduslikult kasvatatud loomi. Sätteid loomade päritolu kohta tuleb seepärast vastavalt kohandada.
            
         
               (4)
            
            
               Kuigi noorte munakanade päritolu käsitlevate sätete täitmist on võimalik juba nõuda, ei ole nende lindude tootmisnorme veel ühtlustatud. Kõnealuste normide kehtestamiseni võib lubada munade tootmiseks tuua mahepõllumajandusfarmi alla 18 kuu vanuseid mittemahepõllunduslikult kasvatatud noorkanu, kui mahepõllunduslikult kasvatatud noorkanu ei ole saadaval ning kui enne nende toomist mahepõllumajanduslikku farmisüsteemi on kohaldatud teatavaid tingimusi.
            
         
               (5)
            
            
               Seetõttu tuleks määruse (EMÜ) nr 2092/91 I lisa vastavalt muuta.
            
         
               (6)
            
            
               Arvestades meetme kiireloomulisust, kuna teatavad sätted loomade päritolu kohta kaotavad kehtivuse 31. detsembril 2004, peaks käesolev määrus jõustuma päeval pärast selle avaldamist Euroopa Liidu Teatajas.
            
         
               (7)
            
            
               Käesolevas määruses sätestatud meetmed on kooskõlas määruse (EMÜ) nr 2092/91 artikli 14 kohaselt asutatud komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EMÜ) nr 2092/91 I lisa muudetakse vastavalt käesoleva määruse lisale.
   Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.
   Määrust kohaldatakse alates 1. jaanuarist 2005.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 27. detsember 2004
      
         
            Komisjoni nimel
         
         
            komisjoni liige
         
         Mariann FISCHER BOEL
         
      
   
   
      (1)  EÜT L 198, 22.7.1991, lk 1. Määrust on viimati muudetud määrusega (EÜ) nr 1481/2004 (ELT L 272, 20.8.2004, lk 11).
   
      (2)  ELT L 336, 23.12.2003, lk 68.
   
      LISA
      Määruse (EMÜ) nr 2092/91 I lisa B osa muudetakse järgmiselt:
      
                  a)
               
               
                  punkti 3.4 esimene ja teine taane asendatakse järgmisega:
                  
                              “—
                           
                           
                              munade tootmiseks ettenähtud noorkanad ja liha tootmiseks ettenähtud kodulinnud peavad olema alla kolme päeva vanused,”.
                           
                        
            
                  b)
               
               
                  punkti 3.5 tekst asendatakse järgmisega:
                  
                              “3.5.
                           
                           
                              Käesolevaks erandiks on vaja kontrolliva ametiasutuse või kontrollasutuse eelnevat luba.”.
                           
                        
            
                  c)
               
               
                  punkti 3.6 tekst asendatakse järgmisega:
                  
                              “3.6.
                           
                           
                              Kolmanda erandina võib kontrolliv asutus lubada karja uuendada või täiendada, kui mahepõllumajandusmeetodite abil kasvatatud loomi või linde ei ole saada ja järgmistel juhtudel:
                              
                                          a)
                                       
                                       
                                          loomade suur suremus haiguste või õnnetuste tõttu;
                                       
                                    
                                          b)
                                       
                                       
                                          munade tootmiseks ettenähtud noorkanad ja liha tootmiseks ettenähtud kodulinnud on alla kolme päeva vanad;
                                       
                                    
                                          c)
                                       
                                       
                                          tõuaretuseks ettenähtud põrsad peavad kohe pärast võõrutamist olema kasvatatud käesolevas määruses sätestatud eeskirjade kohaselt ning kaaluma alla 35 kilo.
                                       
                                    Punktis c nimetatud juhul antakse luba üleminekuperioodiks, mis lõpeb 31. juulil 2006”.
                           
                        
            
                  d)
               
               
                  punkti 3.7 tekst asendatakse järgmisega:
                  
                              “3.7.
                           
                           
                              Hoolimata punktide 3.4 ja 3.6 sätetest võib mittemahepõllunduslikult kasvatatud alla 18 nädala vanuseid munade tootmiseks ettenähtud noorkanu tuua mahepõllumajandusfarmi, kui mahepõllunduslikult kasvatatud noorkanu ei ole saada ja on täidetud järgmised tingimused:
                              
                                          —
                                       
                                       
                                          pädeva ametiasutuse eelnev luba ja
                                       
                                    
                                          —
                                       
                                       
                                          alates 31. detsembrist 2005 kohaldatakse mittemahepõllunduslikult kasvatatud noorkanade suhtes, keda soovitakse tuua mahepõllumajandusfarmidesse, käesoleva I lisa lõikeid 4 (Sööt) ja 5 (Haiguste ennetamine ja veterinaarravi).”.